**ПРАВИЛНИК**   
**О БЛИЖИМ УСЛОВИМА И НАЧИНУ СТИЦАЊА ВИШИХ СТРУЧНИХ ЗВАЊА У АРХИВСКОЈ ДЕЛАТНОСТИ**

**(„Службени гласник РС“, бр. 97/21)**

**I. ОСНОВНЕ ОДРЕДБЕ**

**Члан 1.**

Овим правилником уређују се ближи услови и начин стицања виших стручних звања у архивској делатности.

**Члан 2.**

Виша стручна звања у архивској делатности могу стицати лица која обављају стручне архивске послове.

**II. ВИША СТРУЧНА ЗВАЊА**

**Члан 3.**

Виша стручна звања у архивској делатности су: архивски помоћник прве врсте, виши техничар рестауратор папира, виши архивски помоћник прве врсте, виши архивист, архивски саветник и конзерватор папира саветник и она се стичу доделом.

Одлуку о додели виших стручних звања доноси Комисија за доделу виших стручних звања у архивској делатности (у даљем тексту: Комисија) у складу са овим правилником.

Саставни делови овог правилника су:

1) Бодовна листа ( Прилог 1. );

2) Опис појединих послова и критеријуми за одређивање категорије стручних и научних публикација ( Прилог 2. );

3) Пријава за стицање вишег стручног звања у архивској делатности ( Образац 1. ).

Прилози 1. и 2. и Образац 1. из става 3. овог члана се налазе у прилогу овог правилника.

**Ближи услови за стицање виших стручних звања**

**Члан 4.**

Звање архивски помоћник прве врсте могу стећи архивски помоћници после најмање шест година обављања стручних послова у том звању, на основу оцене Комисије.

Комисија оцењује постигнуте стручне резултате кандидата за звање архивски помоћник прве врсте на основу мишљења стручног савета архива у којем кандидат обавља/обављао стручне послове, којим се анализирају остварени стручни резултати кандидата и којим се оцењује радни учинак кандидата.

**Члан 5.**

Звање виши техничар рестауратор папира могу стећи техничари рестауратори папира после најмање шест година обављања стручних послова у том звању, на основу оцене Комисије.

Комисија оцењује постигнуте стручне резултате кандидата за звање виши техничар рестауратор папира на основу мишљења стручног савета архива у којем кандидат обавља/обављао стручне послове, којим се анализирају остварени стручни резултати кандидата и којим се оцењује радни учинак кандидата.

**Члан 6.**

Звање виши архивски помоћник прве врсте могу стећи виши архивски помоћници после шест година обављања стручних послова у том звању, на основу оцене Комисије.

Комисија оцењује постигнуте резултате кандидата за звање виши архивски помоћник прве врсте на основу стручног рада и доприноса у архивској делатности.

За стицање звања виши архивски помоћник прве врсте, стручни рад кандидата и његов допринос у архивској делатности мора да буде изражен са најмање 70 бодова према Бодовној листи.

**Члан 7.**

Звање виши архивист могу стећи:

1) архивисти после најмање шест година обављања стручних послова у том звању, на основу оцене Комисије;

2) архивисти са академским звањем магистра наука после најмање пет година обављања послова у том звању, на основу оцене Комисије;

3) архивисти са академским звањем доктора наука после најмање четири године обављања послова у том звању, на основу оцене Комисије.

Комисија оцењује постигнуте стручне резултате кандидата за звање виши архивист на основу стручног рада и доприноса у архивској делатности.

За стицање звања виши архивист, стручни рад кандидата и његов допринос у архивској делатности мора да буде изражен са најмање 250 бодова према Бодовној листи, од којих најмање 130 бодова мора бити из прве групе и најмање 70 бодова из друге и/или треће групе.

**Члан 8.**

Звање архивски саветник могу стећи виши архивисти после најмање пет година обављања стручних послова у том звању, на основу оцене Комисије.

Комисија оцењује постигнуте стручне резултате кандидата за звање архивски саветник на основу стручног рада и доприноса у архивској делатности.

За стицање звања архивски саветник, стручни рад кандидата и његов допринос у архивској делатности мора да буде изражен са најмање 350 бодова према Бодовној листи, од којих најмање 130 бодова мора бити из прве групе и најмање 100 бодова из друге и/или треће групе.

**Члан 9.**

Звање конзерватор папира саветник могу стећи конзерватори после најмање једанаест година обављања стручних послова у том звању, на основу оцене Комисије.

Комисија оцењује постигнуте стручне резултате кандидата за звање конзерватор папира саветник на основу стручног рада и доприноса у архивској делатности, који мора да буде изражен са најмање 550 бодова према Бодовној листи, од којих најмање 200 бодова мора бити из прве групе и најмање 150 бодова из друге и/или треће групе.

**III. НАЧИН СТИЦАЊА ВИШИХ СТРУЧНИХ ЗВАЊА**

**Комисија за доделу виших стручних звања у архивској делатности**

**Члан 10.**

Комисију образује министар надлежан за културу и она има седам чланова, од којих је један председник, и секретара.

Чланови Комисије бирају се из реда угледних стручњака у архивској делатности и научних радника у Републици Србији са вишим и највишим архивским, односно научним звањима.

Чланови се именују на период од четири године, и могу бити поново именовани на исту дужност.

Административне и техничке послове Комисије обавља секретар.

Комисија одлучује на седницама јавним гласањем и доноси одлуку о додели вишег стручног звања простом већином од укупног броја чланова Комисије.

Комисија доноси Пословник о раду, којим ближе уређује начин рада и одлучивања.

**Расписивање конкурса за доделу виших стручних звања**

**Члан 11.**

Комисија расписује конкурс за доделу виших стручних звања најмање једанпут у току календарске године и он траје најмање 15 дана од дана објављивања на интернет страници Државног архива Србије.

**Подношење пријаве за стицање вишег стручног звања**

**Члан 12.**

Пријаву за стицање вишег стручног звања у архивској делатности кандидат подноси Комисији на Обрасцу 1 из члана 3. став 3. тачка 3) овог правилника, са доказима о испуњеним условима утврђеним овим правилником.

Уз пријаву је потребно доставити:

1) радну биографију;

2) оверену копију дипломе о стручној спреми, односно уверење или препис дипломе који издаје архив;

3) оверену копију уверења о стеченом стручном звању, односно препис уверења који издаје архив;

4) библиографију наслова публикација и/или радова који су публиковани после стицања садашњег стручног звања; уз сваку библиографску јединицу обавезно навести ISBN, ISSN, UDC;

5) по један примерак књиге и/или рада у штампаном или електронском облику (или копије насловне странице књиге, часописа, импресума, садржаја, CIP-а), на основу којих је ауторство видљиво, после стицања садашњег стручног звања;

6) потврду архива о дужини радног искуства у садашњем стручном звању;

7) мишљење Стручног савета архива у којем кандидат обавља/обављао стручне послове о оствареним стручним резултатима кандидата, осим за кандидате који конкуришу за звање архивски саветник, односно конзерватор папира саветник;

8) изјаву кандидата о тачности података наведених у пријави.

Кандидат је кривично и материјално одговоран за тачност података наведених у пријави.

Кандидату се не враћа документација коју је доставио Комисији.

**Члан 13.**

Комисија разматра само потпуне и благовремене пријаве.

Ближи услов који се односи на дужину обављања послова у стручним звањима из чл. 3-9. овог правилника, мора да буде испуњен најкасније до 24. децембра текуће године.

Уколико кандидату који испуњава услов у смислу става 2. овог члана престане радни однос у архиву после подношења пријаве Комисији, дужан је да о томе обавести Комисију у писаној форми без одлагања, а најкасније до 24. децембра текуће године.

Комисија пре доношења одлуке има право да, у циљу појашњења или провере тачности података, затражи додатна документа од: кандидата, архива у којем је кандидат запослен или Матичне службе Државног архива Србије.

У случају да кандидат или архив у којем је кандидат запослен не поступи према захтеву Комисије у року од пет дана од дана достављања захтева, Комисија може да донесе одлуку на основу пријаве кандидата.

Комисија доноси појединачне одлуке на основу пријаве кандидата из става 1. овог члана најкасније до 25. децембра текуће године.

**IV. ЗАВРШНА ОДРЕДБА**

**Члан 14.**

Овај правилник ступа на снагу осмог дана од дана објављивања у "Службеном гласнику Републике Србије" осим одредаба члана 6. став 3, члана 7. став 3, члана 8. став 3. и члана 9. став 2. које се примењују од 1. јануара 2022. године.